SK Úradný vestník Európskej únie C 212/10

Oznámenie o začatí čiastočného predbežného preskúmania vyrovnávacích opatrení uplatniteľných na dovoz určitých širokospektrálnych antibiotík s pôvodom v Indii

(2007/C 212/12)

Komisia z vlastného podnetu rozhodla o začatí čiastočného predbežného preskúmania, ktoré sa obmedzuje na úroveň subvencovania niektorých indických vyvážajúcich výrobcov podľa článku 19 nariadenia Rady (ES) č. 2026/97 zo 6. októbra 1997 o ochrane pred subvencovanými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1).

1. Výrobok

Skúmaným výrobkom je trihydrát amoxicilínu, trihydrát ampicilínu a cefalexín, ktorý sa nedodáva v odmeraných dávkach alebo vo formách alebo baleniach pre maloobchodný predaj, s pôvodom v Indii („príslušný výrobok“) v súčasnosti zaradený pod kódy KN ex 2941 10 10, ex 2941 10 20 a ex 2941 90 00. Tieto kódy KN sa uvádzajú len na informáciu.

2. Platné opatrenia

V súčasnosti platným opatrením je konečné vyrovnávacie clo uložené nariadením Rady (ES) č. 713/2005 (2) o dovoze určitých širokospektrálnych antibiotík s pôvodom v Indii.

3. Dôvody preskúmania

Komisia má k dispozícii dostatočné prima facie dôkazy, že okolnosti týkajúce sa subvencovania, na základe ktorých boli ustanovené opatrenia, sa zmenili a tieto zmeny majú trvalý charakter.

Skutočne sa zdá, že podpory z dvoch programov subvencovania (program úverových colných knižiek – Duty Entitlement Passbook Scheme – DEPBS a oslobodenie od dane z príjmov podľa oddielu 80 HHC zákona o dani z príjmov – ITES) sa výrazne znížili. Je to v dôsledku zmien príslušných indických zákonov, na ktorých sa tieto programy zakladajú.

V dôsledku toho je pravdepodobné, že sa úroveň subvencovania znížila pre tie spoločnosti, ktorých opatrenia sa čiastočne alebo v plnom rozsahu zakladali na podporách získaných z jedného alebo oboch programov počas obdobia, ktoré bolo predmetom preskúmavania v prešetrovaní, na základe ktorého bolo možné stanoviť úroveň existujúcich opatrení.

To poukazuje na skutočnosť, že opatrenia uvedené v predchádzajúcom odseku pre dovozy skúmaného výrobku nemusia byť na ich súčasnej úrovni naďalej nevyhnutné na vyrovnávanie súčasného subvencovania. Opatrenia týkajúce sa uvedených spoločností by sa preto mali preskúmať.

Ide o spoločnosti uvedené v prílohe a akýchkoľvek iných výrobcov preskúmavaného výrobku, ktorí sa prihlásia Komisii v lehote stanovenej v ods. 5 písm. b) bode i) a v tej istej lehote preukážu 1), že im plynuli výhody z jedného alebo dvoch uvedených programov subvencovania v období, ktoré bolo predmetom preskúmavania v prešetrovaní, na základe ktorého sa stanovila úroveň opatrenia, ktoré sa naň vzťahuje (1. apríl 2002 – 31. marec 2003) a že 2) výhody, ktoré im plynuli z uvedených programov, sa znížili vzhľadom na vyššie uvedené štrukturálne zmeny týchto programov.

Okrem toho, ak sa revíznym prešetrovaním preukáže alebo ktorákoľvek zo zainteresovaných strán poskytne dostatočné prima facie dôkazy v lehote stanovenej v ods. 5 písm. b) bode i), že vývozcom výrobku, na ktorý sa vzťahuje prebiehajúce preskúmavanie, plynú výhody z iných programov subvencovania, než z programov uvedených v predchádzajúcom texte, môžu sa v rámci prebiehajúceho preskúmavania prešetriť aj tieto programy.

Ak by upravené subvenčné rozpätia, ktoré vyplynú zo súčasného prešetrovania, mohli mať vplyv na opatrenia uplatniteľné na spoločnosti, ktoré spolupracujú pri prešetrovaní, v ktorom sa stanovila úroveň opatrení, a/alebo na zostatkové opatrenie uplatniteľné na všetky ostatné spoločnosti, možno tieto sadzby náležite pozmeniť.

4. Postup

Komisia po porade s poradným výborom stanovila, že existujú dostatočné dôkazy na odôvodnené začatie čiastočného predbežného preskúmania ex officio, a začína týmto preskúmanie v súlade s článkom 19 základného nariadenia.

Prešetrovaním sa posúdi potreba pokračovať v existujúcich opatreniach, ukončiť ich alebo zmeniť a doplniť v prípade spoločností, ktorým plynuli výhody z jedného alebo oboch uvedených programov subvencovania, a spoločností, ktoré využívali iné programy, pokiaľ sa predložia dostatočné dôkazy, ako je uvedené v ods. 3 pododseku 6 v predchádzajúcom texte. Prešetrovaním sa tiež v závislosti od zistení prebiehajúceho prešetrovania posúdi potreba prehodnotiť opatrenia uplatniteľné na iné spoločnosti spolupracujúce na prešetrovaní, ktorým sa stanovila úroveň existujúcich opatrení a/alebo zostatkové opatrenie uplatniteľné na všetky ostatné spoločnosti.

a) Výber vzorky

Vzhľadom na zjavne veľký počet strán zapojených do tohto konania môže Komisia rozhodnúť o uplatnení výberu vzorky v súlade s článkom 27 základného nariadenia.

i) Výber vzorky vývozcov/výrobcov

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto všetci vývozcovia/výrobcovia alebo zástupcovia konajúci v ich mene vyzývajú, aby sa Komisii prihlásili a poskytli tieto informácie o svojej spoločnosti alebo spoločnostiach v lehote stanovenej v ods. 5 písm. b) bode i) a vo forme uvedenej v ods. 6:

— názov, adresa, e-mailová adresa, telefónne a faxové číslo a meno kontaktnej osoby,

— obrat v miestnej mene a objem v kg príslušného výrobku predaného na vývoz do Spoločenstva v období od 1. apríla 2006 do 31. marca 2007,

— obrat v miestnej mene a objem predaja príslušného výrobku na domácom trhu vyjadrený v kg v období od 1. apríla 2006 do 31. marca 2007,

— vyjadrenie, či má spoločnosť v úmysle požiadať o individuálnu subvenčnú sadzbu (o individuálne subvenčné sadzby sa môžu uchádzať len výrobcovia) (3),

— presný opis činností spoločnosti vo vzťahu k výrobe príslušného výrobku a objem výroby príslušného výrobku vyjadrený v kg, výrobná kapacita a investície do výrobnej kapacity v období od 1. apríla 2006 do 31. marca 2007,

— názvy a presný opis činností všetkých prepojených spoločností (4), ktoré sú zapojené do výroby a/alebo predaja (na vývoz a/alebo na domácom trhu) príslušného výrobku,

— informácia o tom, či spoločnosti plynuli výhody v rámci DEPBS a/alebo ITES – v i) období, ktoré bolo predmetom preskúmavania v prešetrovaní, v ktorom sa stanovila úroveň opatrenia, ktoré sa ňu vzťahuje (1. apríl 2002 – 31. marec 2003), a/alebo ii) období od 1. apríla 2006 do 31. marca 2007.

— všetky ostatné relevantné informácie, ktoré by pomohli Komisii pri výbere vzorky.

Poskytnutím uvedených informácií spoločnosť súhlasí so svojím prípadným začlenením do vzorky. V prípade, že je spoločnosť vybraná ako súčasť vzorky, znamená to, že vyplní dotazník a poskytne súhlas s prešetrovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude sa to považovať za nespoluprácu pri prešetrovaní. Dôsledky nespolupráce sú stanovené v ods. 7 uvedenom ďalej.

Na získanie informácií, ktoré sa javia ako potrebné na výber vzorky vývozcov/výrobcov, Komisia osloví aj orgány vyvážajúcej krajiny a všetky známe združenia vývozcov/výrobcov.

ii) Konečný výber vzorky

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, tak musia urobiť v lehote stanovenej v ods. 5 písm. b) bode ii).

Komisia zamýšľa urobiť konečný výber vzorky po porade s príslušnými stranami, ktoré prejavili ochotu byť zaradené do vzorky.

Spoločnosti zaradené do vzorky musia vyplniť dotazník v lehote stanovenej v ods. 5 písm. b) bode iii) a musia spolupracovať v rámci prešetrovania.

V prípade nedostatočnej spolupráce môže Komisia svoje zistenia založiť v súlade s článkom 27 ods. 4 a článkom 28 základného nariadenia na dostupných skutočnostiach. Zistenie, ktoré je založené na dostupných skutočnostiach, môže byť pre príslušnú stranu menej priaznivé, ako je vysvetlené v ods. 7.

b) Dotazníky

Komisia s cieľom získať informácie, ktoré považuje za potrebné na prešetrovanie, rozošle dotazníky spoločnostiam zahrnutým do vzorky a orgánom príslušnej vyvážajúcej krajiny.

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 5 písm. a) bode i).

Komisia môže okrem toho vypočuť zainteresované strany, ak predložia žiadosť, v ktorej preukážu, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v ods. 5 písm. a) bode ii).

5. Lehoty

a) Všeobecné lehoty

i) Pre strany na prihlásenie, predloženie vyplnených dotazníkov a akýchkoľvek iných informácií

Všetky zainteresované strany, osobitne orgány príslušnej vyvážajúcej krajiny, ak sa ich vyjadrenia majú počas prešetrovania zohľadniť, sa musia Komisii prihlásiť, oznámiť jej svoje stanoviská a predložiť vyplnené dotazníky alebo akékoľvek iné informácie vrátane informácií uvedených v ods. 3 pododseku 6 do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Upozorňuje sa na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v uvedenej lehote.

ii) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

b) Osobitná lehota týkajúca sa výberu vzorky

i) Informácie uvedené v ods. 4 písm. a) bode i) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle uskutočniť konzultácie s príslušnými stranami, ktoré prejavili ochotu byť zaradené do vzorky v rámci jej konečného výberu, do 21 dní od uverejnenia tohto oznámenia v Úradnom vestníku Európskej únie.

ii) Všetky ostatné informácie, ktoré sú relevantné pre výber vzorky podľa ods. 4 písm. a) bodu ii), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán, ktoré boli zaradené do vzorky, musia byť Komisii doručené do 37 dní od dátumu oznámenia o ich zaradení do vzorky.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť vyhotovené písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (5) a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Korešpondenčná adresa Komisie:

European Commission Directorate General for Trade Directorate H Office: J-79 4/23 B-1049 Brussels Fax: (32-2) 295 65 05

7. Nespolupráca

Ak ktorákoľvek zo zainteresovaných strán odmietne sprístupniť alebo poskytnúť potrebné informácie v rámci stanovenej lehoty alebo výrazne bráni prešetrovaniu, pozitívne alebo negatívne zistenia sa môžu podľa článku 28 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nezohľadnia a podľa článku 28 základného nariadenia sa môžu využiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných údajoch, môže byť výsledok pre túto stranu menej priaznivý, ako keby bola spolupracovala.

8. Harmonogram prešetrovania

Prešetrovanie sa ukončí v súlade článkom 22 ods. 1 základného nariadenia do 15 mesiacov odo dňa uverejnenia tohto oznámenia v Úradnom vestníku Európskej únie.

9. Ďalšie predbežné preskúmania podľa článku 19 základného nariadenia

Rozsah terajšieho preskúmania je stanovený v ods. 4. Každá strana, ktorá chce požiadať o preskúmanie z iných dôvodov, môže tak urobiť v súlade s ustanoveniami článku 19 základného nariadenia.

10. Spracovanie osobných údajov

Vezmite, prosím, na vedomie, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. EÚ L 121, 13.5.2005, s. 1.

(3) Individuálne rozpätia možno požadovať podľa článku 27 ods. 3 základného nariadenia v prípade spoločností, ktoré nie sú zahrnuté do vzorky.

(4) Poučenie týkajúce sa významu prepojených spoločností možno nájsť v článku 143 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 29 základného nariadenia a článku 12 Dohody Svetovej obchodnej organizácie (WTO) o subvenciách a vyrovnávacích opatreniach.

(6) Ú. v. ES L 8, 12.1.2001, s. 1.